Ελληνορθόδοξη Θεολογική Σχολή του Τιμίου Σταυρού

Η Ελληνορθόδοξη Θεολογική Σχολή του Τιμίου Σταυρού (αγγλικά: Holy Cross Greek Orthodox School of Theology) ιδρύθηκε από τον τότε Αρχιεπίσκοπο Αμερικής και μετέπειτα Οικουμενικό Πατριάρχη Αθηναγόρα το 1937 στο Κονέκτικατ. 

Το 1946 μεταφέρθηκε στη Μασαχουσέτη. Το 1966 αναδιοργανώθηκε σε σχολή τετραετούς φοιτήσεως για απόκτηση πτυχίου Θεολογίας· επίσης προσφέρει προγράμματα μεταπτυχιακών σπουδών. Το κτιριακό του συγκρότημα βρίσκεται έξω από τη Βοστώνη, σε μία έκταση 240 στρεμμάτων (πρώην κτήμα Γουέλντ) στο Μπρουκλάιν, για πολλά χρόνια στο παρελθόν προπονητικό κέντρο των Μπόστον Σέλτικς. Θεωρείται ένα από τα σημαντικότερα κέντρα της ορθόδοξης θεολογίας στο δυτικό ημισφαίριο.

 Υποδομές 

 Βιβλιοθήκη "Αρχιεπίσκοπος Ιάκωβος" 
Η Βιβλιοθήκη "Αρχιεπίσκοπος Ιάκωβος" εξυπηρετεί το Ελληνικό Κολλέγιο του Τιμίου Σταυρού και την ευρύτερη ακαδημαϊκή και θρησκευτική κοινότητα υποστηρίζοντας τα προγράμματα Προπτυχιακών Σππουδών, τα Θεολογικά Προγράμματα, τα σεμινάρια και τα Μεταπτυχιακά Προγράμματα Σπουδών, προσφέροντας ερευνητικό υλικό για επιστημονική εργασία. Οι πόροι της Βιβλιοθήκης στεγάζονται στη Βιβλιοθήκη Αρχιεπισκόπου Ιακώβου και στη γειτονική Βιβλιοθήκη Cotsidas-Tonna.

Οι κύριες συλλογές περιλαμβάνουν αποκτήματα στην Ορθόδοξη Θεολογία, τους Κλασικούς, τη Βυζαντινή Ιστορία και τις Νεοελληνικές Σπουδές. Η Βιβλιοθήκη φιλοξενεί πάνω από 60.000 μονογραφικούς τόμους, πάνω από 300 ενεργούς σειριακούς τίτλους σε έντυπη μορφή, πολυάριθμες ψηφιακές πηγές και μεγάλο αριθμό οπτικοακουστικού υλικού. Επιπλέον, στα αποθέματα της Βιβλιοθήκης περιλαμβάνεται μια σπάνια συλλογή βιβλίων σε ορθόδοξες, ελληνικές και γενικές θρησκευτικές σπουδές, καθώς και αρχείο υλικού που σχετίζεται με την ιστορία του σχολείου και της Ελληνορθόδοξης Αρχιεπισκοπής Αμερικής. Στον τελευταίο όροφο της βιβλιοθήκης βρίσκεται η μόνιμη έκθεση της Συλλογής του Αρχιεπισκόπου Ιακώβου.

 Μαλιώτειο Πολιτιστικό Κέντρο 
Το Μαλιώτειο Πολιτιστικό Κέντρο οικοδομήθηκε και δωρήθηκε στο Ελληνικό Κολλέγιο και την Ελληνική Ορθόδοξη Θεολογική Σχολή του Τιμίου Σταυρού το 1974 από τους αείμνηστους Κώστα και Μαίρη Μαλιώτη. Το κτίριο, δομημένο σε δύο επιπέδα αποτελείται από ένα αμφιθέατρο, χωρητικότητας 346 θέσεων, δύο χώρους διαλέξεων, χωρητικότητας 150 θέσεων, έναν εκθεσιακό χώρο 3,250 τετραγωνικών ποδιών, ένα στούντιο χορού, αίθουσες διδασκαλίας, βιβλιοθήκη και αίθουσες πολλαπλών χρήσεων. Αποστολή του Μαλιωτείου Πολιτιστικού Κέντρου είναι η προβολή του ελληνικού πολιτισμού και της ελληνικής γλώσσας.

Το Κέντρο επιδιώκει αυτή την αποστολή δημιουργώντας, χορηγώντας και φιλοξενώντας μια ποικιλία προγραμμάτων και εκδηλώσεων, συχνά σε συνεργασία με άλλους εκπαιδευτικούς και πολιτιστικούς οργανισμούς, συμπεριλαμβανομένων αρκετών από την ελληνοαμερικανική και φιλελληνική κοινότητα, καθώς και τοπικά κολλέγια και πανεπιστήμια.

Το Μαλιώτειο είναι μια σημαντική πτυχή του έργου που συντελείται στο Ελληνικό Κολλέγιο και στη Θεολογική Σχολή, προωθώντας την κατανόηση και την καλλιέργεια των ελληνικών σπουδών και στηρίζοντας την ανάπτυξη και την ανάδειξη του Κολλεγίου και της Σχολής μέσω του ευρέος φάσματος εκδηλώσεων που φιλοξενεί.

Τόσο η παρουσία, όσο και και ο ρόλος του Μαλιωτείου Πολιτιστικού Κέντρου είναι καθοριστικά για την πολιτιστική ζωή της ελληνοαμερικανικής κοινότητας της Νέας Αγγλίας. Είναι ο μόνος φορέας αυτού του μεγέθους στην περιοχή με αποστολή την προώθηση του ελληνικού πολιτισμού και της ελληνικής γλώσσας και με τους πόρους για την εκπλήρωση αυτής της αποστολής. Ως εκ τούτου, η λειτουργία του Κέντρου αρμόζει  με το ευρύτερο πολιτιστικό και πνευματικό περιβάλλον της Βοστώνης.

Εξωτερικοί σύνδεσμοι


Κατηγορία:Ελληνική Ορθόδοξη Αρχιεπισκοπή Αμερικής
Κατηγορία:Πανεπιστήμια στις Ηνωμένες Πολιτείες Αμερικής
Κατηγορία:Μασαχουσέτη